Ekonomio di Nova-Zelando

Dum la pasinta 40 yari, Nova-Zelandana guvernerio transformis la bazo di sua ekonomio, de agrala e dependanta de Britaniana merkato, en plu industriala kun libera merkato, kapabla pri konkurencar en tota mondo. Ca dinamikala kresko augmentis la revenuo e larjigis la teknologiala kapablesi del industriala sektoro. Nun, lua ekonomio esas diversa, e la sektoro di servadi kreskis multe dum recenta yari, ed en 2024 ol reprezentis 73% de totala nacionala produkturo.

La TNP po persono segun equivalanta kapableso di kompro kreskis dum 10 inter-sequanta yari til 2007, ma diminutis en 2008-2009. Dum l'unesma duimo dil yardeko, konsumo kreskabis stimulita per expanso di kredito, ma to kreis deficito en l'equilibro di pagi, desfacila por administrar. L'inflaciono stimulis guvernerio augmentar la procento di interesti depos januaro 2004, e dum la komenco di 2008 ol esis un ek la maxim alta inter la membri di OKED. Kun la krizo di 2008 e 2009, Centrala Banko di Nova-Zelando diminutis forte la valoro dil interesto e developis mezuri pri fiskala stimuli, e l'ekonomio itere komencis kreskar dum la fino di 2009, ed atingis 2 til 3% omnayare de 2010 til 2013. Tamen, la precipua ekonomiala sektori restis vundebla a febla extera demandi.

Nova-Zelando dependas forte del extera komerco, nome kun Popul-Republiko Chinia, Australia, Europana Uniono, Usa e Japonia. En 2016, la lando rinovigis kontrato pri libera komerco kun Popul-Republiko Chinia. Servadi esas la precipua ekonomial agadi di la lando, e reprezentis 72,8% de la TNP en 2017. Lua monetaro, dolaro di Nova-Zelando, uzesas en 4 insulala teritorii che Pacifiko.

Referi

Kategorio:Nova-Zelando
Nova-Zelando